ফের সন্দেশখালিতে সিবিআই! চলল ম্যারাথন জিজ্ঞাসাবাদ, কী কারণ?

ওয়েব ডেস্ক: সন্দেশখালিতে (Sandeshkhali) ফের সক্রিয় ভূমিকায় সিবিআই (CBI)। শেখ শাহজাহানের (Sheikh Shahjahan) ঘনিষ্ঠদের সঙ্গে আর্থিক লেনদেনের সূত্র ধরে বৃহস্পতিবার সকাল থেকে ধামাখালি ব্যাঙ্কের গ্রাহক সেবা কেন্দ্রে কর্মীদের জিজ্ঞাসাবাদ করল কেন্দ্রীয় তদন্তকারী গোয়েন্দারা। জানা গিয়েছে, ওই গ্রাহক সেবা কেন্দ্র থেকেই একাধিক সন্দেহজনক আর্থিক লেনদেন হয়েছে বলে প্রাথমিকভাবে মনে করছে কেন্দ্রীয় তদন্তকারী সংস্থা।

সূত্রের খবর, সিবিআই আধিকারিকরা এদিন সকালেই সন্দেশখালির ধামাখালি এলাকার ওই ব্যাঙ্কের গ্রাহক সেবা কেন্দ্রে পৌঁছন। দোতলার অফিসে বসে প্রায় এক ঘণ্টা ধরে কর্মীদের সঙ্গে প্রশ্নোত্তর চলে। শেখ শাহজাহানের সঙ্গে ওই কেন্দ্রের আর্থিক যোগসূত্র কী, কীভাবে টাকা লেনদেন হয়েছে, সেই সম্পর্কেই বিস্তারিত তথ্য জানতে চান তদন্তকারীরা।

আরও পড়ুন: দুর্গাপুর গণধর্ষণ মামলার তদন্তে বড় অগ্রগতি, দ্রুত চার্জশিটের ইঙ্গিত

উল্লেখ্য, ২০২৪ সালের ৫ জানুয়ারি সন্দেশখালির সরবেড়িয়া আকুঞ্জিপাড়ায় শেখ শাহজাহানের বাড়িতে ইডি আধিকারিকরা তদন্তে গেলে তাঁদের উপর হামলা হয়। ওই ঘটনায় একাধিক ইডি আধিকারিক আহত হন, এমনকি এক আধিকারিকের মাথা ফেটে যায়। সেই ঘটনার পর থেকেই শেখ শাহজাহান, তাঁর ভাই শেখ আলমগীর ও ঘনিষ্ঠ জিয়াউদ্দিন মোল্লা বর্তমানে জেলে বিচারাধীন।

সিবিআই সূত্রে জানা গিয়েছে, সেই দিনের হামলায় কারা কারা সরাসরি যুক্ত ছিল, তা যেমন খতিয়ে দেখা হচ্ছে, তেমনি আর্থিক যোগসূত্রের দিকেও নজর দিচ্ছেন তদন্তকারীরা। শেখ শাহজাহানের প্রভাব-বলয় এবং তার মাধ্যমে অর্থ লেনদেনের সম্ভাব্য চক্র সম্পর্কেও বিস্তারিত তথ্য সংগ্রহে নেমেছে সংস্থা।

স্থানীয় সূত্রে খবর, সিবিআইয়ের এই তৎপরতায় এলাকায় আবারও চাঞ্চল্য ছড়িয়েছে। তদন্তকারীরা জানিয়েছেন, প্রয়োজনে আরও কর্মী ও স্থানীয় ব্যবসায়ীদেরও জিজ্ঞাসাবাদ করা হবে, যাতে শেখ শাহজাহানের আর্থিক লেনদেনের পূর্ণাঙ্গ চিত্র পরিষ্কার হয়।